སྤྱི་ལོ་༡༦༣༠ལོ་ཡས་མས་སུ་གུ་གེ་རྒྱལ་རབས་ནུབ་ཅིང་།མངའ་རིས་ས་ཁུལ་ལ་དྭགས་རྒྱལ་པོ་སེངྒེ་རྣམ་རྒྱལ་གྱི་མངའ་འོག་ཏུ་ཚུད་ལ།མཐོ་ལྡིང་དགོན་འབྲུག་པ་བཀའ་བརྒྱུད་པའི་གྲུབ་མཐར་བསྒྱུར་དགོས་བྱུང་།དུས་ཡུན་རིང་པོ་མ་འགོར་བར་རྒྱལ་དབང་སྐུ་འཕྲེང་ལྔ་བས་མངགས་པའི་བོད་སོག་རྟ་དམག་གིས་ལ་དྭགས་ཕམ་པར་བརྒྱབ་པས།སླར་ཡང་དགེ་ལུགས་པའི་གྲུབ་མཐའ་ཕྱག་ལེན་མཛད།སྡེ་སྲིད་སངས་རྒྱས་རྒྱ་མཚོས་མཐོ་ལྡིང་དགོན་པའི་དོ་དམ་སྔར་ལས་ཇེ་བཟང་དུ་གཏོང་ཆེད་དགའ་ལྡན་དགོན་པའི་བྱང་རྩེ་ཆོས་རྗེ་དང་ཤར་རྩེ་ཆོས་རྗེ་གཉིས་རེ་མོས་ཀྱིས་མཐོ་ལྡིང་དགོན་པའི་མཁན་པོར་མངགས།དུས་རབས་༡༨པའི་དུས་མགོར་རྒྱལ་བ་བསྐལ་བཟང་རྒྱ་མཚོས་བཀའ་སྩལ་ཏེ་མཐོ་ལྡིང་དགོན་དེ་སེ་ར་དགོན་བྱེས་གྲྭ་ཚང་གི་དགོན་ལག་ཏུ་གནང་ཞིང་།ལོ་གསུམ་གྱི་ལས་ཐོག་མཁན་པོའི་ལམ་ལུགས་གཏན་འབེབས་གནང་བ་རེད།